കുട്ടനാട് മേഖലയിലെ ജനങ്ങളെ അടിയന്തരമായി ഒഴിപ്പിക്കും ആലപ്പുഴ: കുട്ടനാട്, അപ്പര് കുട്ടനാട് മേഖലകളിലെ ജനങ്ങളെ അടിയന്തരമായി ഒഴിപ്പിച്ച് സുരക്ഷിത കേന്ദ്രങ്ങളിലേക്ക് മാറ്റുന്നതിന് നടപടികള് ആരംഭിച്ചു. മന്ത്രിമാരായ കെ. രാജന്, സജി ചെറിയാന്, പി. പ്രസാദ് എന്നിവരുടെ നേതൃത്വത്തില് കളക്ടറേറ്റില് ചേര്ന്ന യോഗത്തിലാണ് തീരുമാനമെടുത്തത്. ഒഴിപ്പിക്കല് നടപടികള് ഇന്നലെ രാത്രി തന്നെ ആരംഭിച്ചു. കക്കി ഡാം തുറക്കുകയും പമ്ബ ഡാമിന്റെ ഷട്ടറുകള് ഇന്ന് തുറക്കാന് സാദ്ധ്യതയുള്ളതിനാലുമാണ് ഒഴിപ്പിക്കല് ആരംഭിച്ചത്. അപകടസാദ്ധ്യതാ മേഖലകളില് നിന്ന് ആളുകളെ സുരക്ഷിത സ്ഥാനങ്ങളിലേക്ക് മാറ്റുന്നതിന് പഞ്ചായത്ത് പ്രസിഡന്റുമാരും ജനപ്രതിനിധികളും വില്ലേജ് ഓഫീസര്മാരും സജീവ ഇടപെടല് നടത്തണം. ജനങ്ങള് വീടുവിട്ടുപോകാന് തയ്യാറാകുന്നില്ലെങ്കില് ദുരന്തനിവാരണ നിയമപ്രകാരമുള്ള നടപടികള് സ്വീകരിക്കണം. പൊലീസും അഗ്നിരക്ഷാ സേനയും സര്വസജ്ജമാണ്. എന്.ഡി.ആര്.എഫിന്റെ രണ്ട് സംഘങ്ങളും നിലയുറപ്പിച്ചിട്ടുണ്ട്. മത്സ്യത്തൊഴിലാളികളുടെ 23 സംഘങ്ങള് സേവനസന്നദ്ധമാണ്. ദുരന്തനിവാരണവുമായി ബന്ധപ്പെട്ട് പ്രവര്ത്തിക്കുന്ന വകുപ്പുകളിലെ ഉദ്യോഗസ്ഥര്ക്ക് 24 വരെ അവധിയെടുക്കാന് പാടില്ല. ക്യാമ്ബുകളില് കുടിവെള്ളം, ഭക്ഷണം, വൈദ്യുതി തുടങ്ങിയ അടിസ്ഥാന സൗകര്യങ്ങള് ഉറപ്പാക്കും. ക്യാമ്ബുകളിലേക്കുള്ള ഭക്ഷ്യവസ്തുക്കള് മുന്കൂട്ടി ശേഖരിക്കാന് തഹസീല്ദാര്മാരെ ചുമതലപ്പെടുത്തി. എല്ലാ ക്യാമ്ബുകളിലും ഒരു പൊലീസ് ഉദ്യോഗസ്ഥന്റെയും അതത് മേഖലയിലെ ആശാ പ്രവര്ത്തകരുടെയും സേവനം ഉറപ്പാക്കും. മത്സ്യത്തൊഴിലാളികള്ക്കുള്ള സൗകര്യങ്ങള് ഉറപ്പാക്കുന്നതിന് തദ്ദേശസ്ഥാപനങ്ങള്ക്ക് നിര്ദേശം നല്കിയിട്ടുണ്ട്. എം.പിമാരായ എ.എം. ആരിഫ്, കൊടിക്കുന്നില് സുരേഷ്, എം.എല്.എമാരായ പി.പി. ചിത്തരഞ്ജന്, എച്ച്.സലാം, യു. പ്രതിഭ, എം. എസ്. അരുണ്കുമാര്, ദലീമ ജോജോ, തോമസ്.കെ. തോമസ്, ജില്ലാ പഞ്ചായത്ത് പ്രസിഡന്റ് കെ.ജി. രാജേശ്വരി, ജില്ലാ കളക്ടര് എ. അലക്സാണ്ടര്, ജില്ലാ പൊലീസ് മേധാവി ജി. ജയദേവ്, ജില്ലാ വികസന കമ്മിഷണര് കെ.എസ്. അഞ്ജു, എ.ഡി.എം ജെ. മോബി, വിവിധ വകുപ്പുകളുടെ ജില്ലാ മേധാവികള്, പഞ്ചായത്ത് പ്രസിഡന്റുമാര് എന്നിവര് യോഗത്തില് പങ്കെടുത്തു. ഒഴിപ്പിക്കാന് കളക്ടറുടെ ഉത്തരവ് ആലപ്പുഴ: മേഖലയിലെ ജനങ്ങളെ സുരക്ഷിത കേന്ദ്രങ്ങളിലേക്ക് മാറ്റുന്നതിന് ദുരന്ത നിവാരണ നിയപ്രകാരം ജില്ലാ ദുരന്ത നിവാരണ അതോറിറ്റി ചെയര്മാന് കൂടിയായ ജില്ലാ കളക്ടര് എ. അലക്സാണ്ടര് ഉത്തരവിറക്കി. മന്ത്രിമാരുടെ നേതൃത്വത്തില് ചേര്ന്ന യോഗത്തിലെ തീരുമാനത്തിന്റെ അടിസ്ഥാനത്തിലാണിത്. കുട്ടനാട് മേഖലയില് നിന്ന് മാറ്റുന്നവരെ അമ്ബലപ്പുഴ, ചങ്ങനാശേരി താലൂക്കുകളിലെ കേന്ദ്രങ്ങളിലാണ് താമസിപ്പിക്കുക. ജില്ലാ വികസന കമ്മിഷണര് എസ്. അഞ്ജു ഫോണ്7306953399, സബ് കളക്ടര് സൂരജ് ഷാജി 9447495002, എല്.ആര് ഡെപ്യൂട്ടി കളക്ടര് എസ്. സന്തോഷ് കുമാര് 8547610046, തിരഞ്ഞെടുപ്പ് വിഭാഗം ഡെപ്യൂട്ടി കളക്ടര് ആന്റണി സ്കറിയ 9447787877 എന്നിവര് നടപടികള് ഏകോപിപ്പിക്കും.